**Nærlesingsoppgåver:**

(sidetala viser til førsteutgåva av *Dødsvariasjonar* frå 2002)

1. Les dialogen mellom Den eldre mannen og Den eldre kvinna s. 7–12.  Kva har skjedd? Korleis er stemninga mellom dei to?
2. På side 11 kjem Den unge kvinna inn på scenen, deretter den unge mannen. Dei er der samstundes som det eldre paret, men dei to para snakkar ikkje med kvarandre. Kvifor er det slik?
3. Les dialogen mellom Den unge kvinna og Den unge mannen frå nedst s. 12 til midt på s. 21. Korleis har dette paret det?
4. Nedst s. 21 møter vi Vennen for første gong. Han konstaterer at ho er borte (s. 21), og at ho er hos han (s. 22, s. 24, s. 25). Han snakkar ikkje med det eldre paret. Sjå nærare på kva han seier i replikkane sine, og diskuter kven vi kan tru at han er.
5. På side 23 (og fleire andre stader i teksten) blir ordet «andletet» gjenteke fleire gonger. Korleis tolkar dokker dette?
6. På side 28 kjem det fram at det unge paret ventar barn. Les s. 27–35, og sjå etter om dokker får nye opplysningar om korleis dette paret har det.
7. På side 39 møter vi Dottera for første gong. Les s. 39–41 og dann dokker eit inntrykk av korleis dottera hadde det som barn.
8. Den eldre kvinna åtvarar Dottera mot å snakke med Vennen (s. 42). Kvifor gjer ho det?
9. Dottera og Vennen snakkar saman (s. 42–45). Korleis er forholdet mellom dei?
10. Les replikken til Den eldre mannen s. 46. Kva trur dokker han meiner med det han seier der?
11. Vi møter igjen det unge paret s. 47–53. Kva er det som hender mellom dei her?
12. Les dialogen mellom Den unge kvinna og Dottera s. 55–59. Korleis synest du samtalen mellom dei fungerer?
13. Les samtalen mellom Den ungen mannen, Den unge kvinna og Dottera s. 60–68. Kva er det som hender her? Korleis reagerer Dottera på det?
14. Så møter vi igjen det eldre paret, s. 69–72. Korleis snakkar dei saman nå?
15. Dottera og Vennen møtest igjen s. 72–80. Samanlikn denne samtalen mellom dei med samtalen s. 42–45. Korleis blir nå forståinga av kven Vennen er? Har Vennen og Dottera same oppfatning av forholdet dei imellom?
16. Den unge mannen og Den unge kvinna snakkar saman om dottera, og sidan med ho (s. 81–84). Kva kjem fram her?
17. Så får vi ein tredje samtale mellom Vennen og Dottera (s. 85–89). Sjå nærare på kjenslene ho har for han, og korleis han reagerer på det ho seier.
18. Den eldre kvinna og Dottera møtest (s. 89–91). Det er lenge sidan dei har treft kvarandre, men dottera må gå att med det same. Kvifor må ho det, trur dokker?
19. Deretter oppsøker Dottera Den eldre mannen, det er lenge sidan dei også har treft kvarandre. Også her vil ho gå med det same. Er det ein annan grunn til at ho går frå Den eldre mannen enn at ho gjekk frå Den eldre kvinna?
20. Det blir eit nytt møte mellom Dottera og Vennen, nå med replikkar frå Den eldre kvinna og Den eldre mannen (s. 101–112). Kva skjer her?
21. Korleis skal vi forstå Dotteras replikk der ho seier «For kjærleik liknar på død» (s. 103)?
22. Kva meiner Vennen når han seier «Eg kjem aldri tilbake / Eg kjem alltid tilbake» (s. 110)?
23. Korleis skal vi tolke dei to siste replikkane til dottera? (s. 111, 112).
24. Bølgjene som blir nemnde i replikken til Dottera (s. 111) kan også vere fleirtydige. Bølgjene blir også nemnde av Den eldre kvinna s. 107. Korleis trur dokker vi skal forstå desse bølgjene?